» ORANIA EN SUIDERSTERRE
Vir mooi herinneringe wat 'n leeftyd hou!
info@minnaartoere.co.za | 012 546 0770 / 012 565 4883
— Main Menu —Tuis Kontak
ORANIA EN SUIDERSTERRE
Toer datum: 11 Oct 2020 - 19 Oct 2020
Prys: Vanaf POA
Ons vertrek vanuit Pretoria en die roete neem ons op die N1 verby Kroonstad, Ventersburg en Winburg tot by Bloemfontein. Ons besoek die Vroue Monument. Ons volgende stop is die Gariepdam en hiervandaan na Colesberg. Aandete en oornag Colesberg.
Na 'n heerlike ontbyt vertrek ons na Sutherland. Ons ry deur Beaufortwes, Laingsburg en ons stop by die historiese Matjiesfontein waar Johnny, 'n flambojante plaaslike toergids, ons op 'n begeleide toer deur die Lord Milner Hotel neem. Voort na Sutherland deur Verlatenkloof oor die Roggeveldberge. Hierdie dorpie is wêreldbekend vir die SALT wat hier opgerig is. SALT staan vir Southern Africa Largest Telescope. Indien die omgewing goeie reën gehad het sal die veldblomme ongelooflik mooi wees hierdie tyd van die jaar! Ons sien met verwagting uit na die aand sodat ons die sterbelaaide Karoonag kan ervaar! Vanaand kyk ons sterre saam met Jurg van Kambrokins! Aandete en oornag Sutherland.
Vanoggend besoek ons die geskiedkundige NG Kerk en leer meer van sy geskiedenis. Ons gaan op 'n begeleide toer deur die Louw Huis waar NP van Wyk Louw en W.E.G. Louw grootgeword het. Vanmiddag besoek ons die Sterrewag vir 'n begeleide toer deur die SALT en vanaand kyk ons sterre by die Sterrewag. Die SALT word nie gebruik vir sterrekyk nie, slegs vir navorsing. Ons kyk wel sterre saam met 'n gids van die Sterrewag. Aandete en oornag Sutherland.
Ons eet 'n heerlike ontbyt en vertrek dan in die rigting van Prins Albert. Ons besoek die Fransie Pienaar Museum, proe dessertwyn by Soet Karoo, smul aan heerlike olywe by Swartrivier Olyfplaas en ons geniet die mooi dorp. Vanaand is daar 'n opsionele toer wat die Spooktoer genoem word. Aandete en oornag Prins Albert.
Vandag is een van die hoogtepunte op die toer! Ons onderneem 'n daguitstappie na die Hel! Ons ry tot bo-op die Swartbergpas en draai dan in die rigting van Gamkaskloof of beter bekend as die Hel! Hier besoek ons die vyfde geslag van die oorspronklike inwoners van hierdie gebied! Ons eet 'n heerlike middagete by hulle en keer dan weer terug na Prins Albert. Wat 'n belewenis! Aandete en oornag Prins Albert
Vandag reis ons na Oudtshoorn via Meiringspoort waar die wat fiks is die waterval kan besoek. Ons ry ook deur Klaarstroom en stop by De Rust. Ons doen 'n begeleide toer deur die Kangogrotte en staan verstom oor hierdie asemrowende grotte. Ons besoek ook 'n volstruisplaas. Ons keer terug na Prins Albert. Aandete en oornag Prins Albert.
DAG 7 Ons eet 'n heerlike ontbyt en vertrek dan met die N1 in die rigting van Orania. Ons reis weer deur Drie Susters en by Laingsburg besoek ons die Vloed Museum waar ons meer hoor oor die tragiese gebeure toe die rivier sy walle oorstroom het. Ons arriveer laatmiddag by Orania en geniet 'n heerlike aandete in die restaurant. Hierdie restaurant is geleë op die oewer van die Oranjerivier! Aandete en oornag Orania.
Vandag gaan ons op 'n begeleide toer deur Orania. Ons kyk na 'n DVD oor hoe die dorp tot stand gekom het en ook na sy vele projekte. Ons lê besoek af by 'n paar klein besighede wat op Orania bedryf word. Mev Betsie Verwoerd se woonhuis is na haar dood omskep in 'n museum waar talle geskiedkundige artikels uitgestal word. Ons besoek ook die begraafplaas waar sy begrawe is. Die Koeksister Monument is ook interessant en het geskiedenis. 'n Klein neutverpakkingsprojek asook die Wijnhuis is ook op ons program. Orania het 'n groot aanplanting van neutbome, 20, 000 in totaal. Ons besoek hierdie neutbome en sien 'n hele klomp steenbokkies in die plantasie. Aandete en oornag Orania
Na 'n heerlike ontbyt groet ons Orania en besoek die Van der Kloof dam en die dorp. Ons ry deur Petrusville en Phillipstown tot by Bloemfontein waar ons weer aansluit by die N1. Hiervandaan deur Kroonstad, Johannesburg tot in Pretoria. Ons arriveer ongeveer 17:00 in Pretoria met wonderlike herinneringe aan Orania die Hel en die sterrekyk sessies!! Herinneringe wat 'n leeftyd hou!
Vervoer in luukse bus
Twee etes daagliks – ontbyt en aandete
Alle toegangsgelde soos op program aangedui
Uitgawes van persoonlike aard
R80 pp fooitjie vir gidse & bagasiehantering tydens die toer
R80 pp bydrae vir busbestuurder
Toer datum 11-19 Oktober 2020
Vertrekpunt Garden Court Hotel Hatfield
Prys R13500 pp wat deel
1. Orania op oewer van Oranjerivier
3. Gamkaskloof - daguitstappie na die Hel
4. Meiringspoort en Kangogrotte
5. Sutherland sterrekyk (SALT)
Oral puik akkommodasie, etes onverbeterlik, goed beplande uitstappies, perfekte toerleier, kan nie beter nie! Op so 'n goed georganiseerde toer kan niks verbeter word nie! 10/10
Isabel van Zyl
Vriendelik, grappig, baie kennis van alles sover ons ry, die hele end pad soontoe en terug inligting gekry. Ek gaan beslis weer saam!
'n Groot JA vir Elzette Minnaar Toere! Sal graag weer 'n toer wil meemaak! Die toer was baie interessant, leersaam, ons het pragtige plekke gesien. Dankie vir jou rustigheid en vriendelikheid!
Elzette moet asseblief nooit ophou toere doen nie, want die toeriste sal baie armer wees sonder jou! Jou positiewe gesindheid in alles werk deur na die groep. Jy bied meer as net 'n toer aan, dis 'n bediening! Ons het saam gelag, gesels, gekuier en ook saam gebid! Julle verryk ons lewens! Julle is bo aan ons lys!
Pieter en Ansie
Hierdie toer was "Out of this world!" En dis alles te danke aan julle! Elzette, ons toerleier was die beste wat ons nog tee gekom het, Duisend dankies vir al jul liefde, sorgsaamheid. Ons maak weer so!
Neels en Ria
Julle het 'n passie vir julle toergangers. Julle het uit julle pad gegaan om inligting weer te gee en was baie professioneel, maar menslik en vriendelik! 'n Droom wat waar geword het op 'n baie spesiale en besondere wyse. Ek sal graag weer met jou wil saamtoer! Baie dankie!
Ek toer al 9 jaar saam met Elzette en Gerhard en elke toer van hulle is fantasties!
Dankie vir al julle moeite en aandag aan elkeen van ons op die toer! Dit was regtig besonders om saam met julle te toer!
Esme van der Walt
Enige vrae? Kontak ons gerus!
Elzette Minnaar Toere is 'n Suid-Afrikaanse toer operateur wat spesialiseer in bestemmings in Suid-Afrika, Botswana, Kenia, Mosambiek, Namibië, Tanzanië, Zimbabwe vir die 50 plus ouderdoms groep!